钦定古今图书集成/明伦汇编/氏族典/第129卷 > 陈幼学
## 钦定古今图书集成/明伦汇编/氏族典/第129卷 > 陈幼学

按《明外史陈幼学传》：“幼学，字志行，无锡人。万历十七
年进士。授确山知县。政务惠民，调繁中牟，政绩茂著。
以不通权贵，当考察拾遗，掌道御史拟斥之，其子争，
乃已。稍迁刑部主事，以员外郎恤刑畿辅，出矜疑三
百馀人，进郎中，迁湖州知府。幼学疾恶严，其于细民
务安全之，诸孝子、节妇善人无所不旌扬，一郡大治。”
御史将荐之，征其治行。推官阎世科列上三十六事。
御史以闻。诏加按察副使，仍视郡事。久之，以副使督
九江兵备。幼学年已七十，其母尚在，遂以终养归。母
卒，不复出。天启三年起南京光禄少卿，改太常少卿，
俱不赴。明年卒，年八十四。中牟、湖州并祠祀之。